চাঁদপুর (দক্ষিণ) প্রতিনিধি  জাতীয় প্রেসক্লাবের সভাপতি শওকত মাহমুদ বলেছেন, দেশে আজ সংবাদপত্রের স্বাধীনতা নেই। পদে পদে বিপন্ন হচ্ছে মানবতা। প্রতিবন্ধকতার সৃষ্টি হচ্ছে স্বাধীন সাংবাদিকতায়। সাংবাদিকরা জনমতের প্রতিনিধি। বাংলাদেশের স্বাধীনতা সংগ্রামে সাংবাদিকদের অবদান অনেক। সাংবাদিকদের রোখার চেষ্টা মানেই জনমতকে অসম্মান করা।  গতকাল বিকালে বাংলাদেশ জাতীয়তাবাদী সামাজিক সাংস্কৃতিক সংস্থা (জাসাস) চাঁদপুর জেলা শাখা কর্তৃক স্বাধীনতা ও জাতীয় দিবস উপলক্ষে আয়োজিত ৫ দিনব্যাপী সাংস্কৃতিক উত্সবের  সমাপনী অনুষ্ঠানে প্রধান বক্তার বক্তব্যে তিনি এসব কথা বলেন।  চাঁদপুর শহরের জেএম সেনগুপ্ত রোডে মুনিরা ভবনে আয়োজিত অনুষ্ঠানে সভাপতিত্ব করেন জেলা জাসাস সভাপতি গোলাম মোস্তফা রতন।  শওকত মাহমুদ বলেন, স্বাধীনতার ইতিহাস নিয়ে মিথ্যাচার হচ্ছে। তবে মিথ্যাচার দিয়ে প্রকৃত ইতিহাস বিকৃত করা যাবে না। স্বাধীনতার প্রকৃত ইতিহাস নতুন প্রজন্মকে জানাতে হবে।  তিনি আরও বলেন, শহীদ জিয়াউর রহমান যে স্বাধীনতার ঘোষক-তা সেক্টর কমান্ডারদের বক্তব্যে প্রমাণিত। স্বাধীনতা সংগ্রামের সময় লাখ লাখ মানুষ স্বাধীনতার প্রকৃত ইতিহাস জানে।  অনুষ্ঠানে প্রধান অতিথি বাংলাদেশ জাতীয়তাবাদী দল কেন্দ্রীয় কমিটির ভাইস চেয়ারম্যান সেলিমা রহমান বলেন, যুদ্ধাপরাধীদের বিচারে আমাদের কোনো আপত্তি নেই। তবে যুদ্ধাপরাধী বা মানবতাবিরোধীদের বিচারের নামে যেন রাজনৈতিক প্রতিহিংসা কিংবা নিরপরাধ রাজনৈতিক নেতাদের হয়রানি করা না হয়। উপযুক্ত তথ্য-প্রমাণসহ বিচার স্বচ্ছ হতে হবে।  সাংস্কৃতিক উত্সবের সমাপনী অনুষ্ঠানে বিশেষ অতিথির বক্তব্য রাখেন বিএনপি কেন্দ্রীয় কমিটির সদস্য মুক্তিযোদ্ধা ইসমাইল হোসেন বেঙ্গল, জেলা বিএনপির সাবেক যুগ্ম আহ্বায়ক মুক্তিযোদ্ধা আলহাজ আঃ হামিদ  মাস্টার, জেলা বিএনপি সাধারণ সম্পাদক শেখ ফরিদ আহমেদ মানিক, বিএনপি কেন্দ্রীয় কমিটির সদস্য মোতাহার হোসেন পাটওয়ারী, মোস্তফা খান সফরী, জাসাস চাঁদপুর জেলা শাখার সাধারণ সম্পাদক হারুন আল রশীদ।    http://www.amardeshonline.com/pages/details/2010/03/29/24800